
Izradite vlastitu Rimac Neveru: CircuitMess lansira novi model za STEM učenje
June 29, 2026

Rimac Automobili i hrvatska STEM tehnološka tvrtka CircuitMess udružili su snage na replici Nevere u mjerilu 1:18, odnosno “uradi-sam” kompletu osmišljenom za poučavanje inženjerskih načela u automobilskom svijetu. Ovaj komplet rezultat je suradnje dviju hrvatskih tehnoloških tvrtki s istim ciljem: učiniti složeno inženjerstvo dostupnim svima. CircuitMess, koji je od svog osnivanja 2017. godine isporučio više od 300.000 uređaja diljem svijeta, specijaliziran je za DIY elektroničke i programerske komplete namijenjene djeci i odraslima. Model Nevere proširuje taj pristup na automobilski sektor, vodeći korisnike kroz proces sklapanja koji u minijaturi odražava ključne sustave automobila u punoj veličini.
Kroz detaljne upute, korisnici samostalno sastavljaju šasiju, instaliraju električne motore, upravljački mehanizam kontroliran servom, kotače i gume, LED prednja svjetla te Li-Po baterijski sustav - istu temeljnu tehnologiju koja pokreće samu Neveru.
Komplet nadilazi statično sklapanje. Naime, kad je gotov, model se spaja na računalo i može se programirati pomoću CircuitMessove aplikacije CircuitBlocks ili, za naprednije korisnike, u C++, što korisnicima omogućuje programiranje vlastitih pravila vožnje, prilagođavanje funkcije kontrolera ili kreiranje jedinstvenog light showa pomoću ugrađenih LED svjetala. Paket također uključuje i prilagođeni Time Attack kontroler za vožnju, koji dolazi s integriranim "Boost Mode" načinom rada za oslobađanje dodatne brzine na trkaćoj stazi.
Ova suradnja povezuje dvije tvrtke koje dijele i zemlju ali i istu strast prema tehnologiji i inovaciji. Dok Rimac pomiče granice mogućeg u industriji električnih vozila i hiperautomobila, CircuitMess već godinama uspješno demistificira kompleksnu tehnologiju, omogućujući djeci i odraslima diljem svijeta da kroz igru uče o programiranju i elektronici. Model Nevere spaja oboje, nudeći praktičan uvod u tehnologiju električnih vozila publici koja će ih jednog dana možda i sama graditi.
Ovo ekskluzivno, limitirano izdanje CircuitMess Rimac Nevere dostupno je u Rimac Storeu.

O Rimac Automobilima
Rimac Automobili dio su vodeće svjetske kompanije za hiperautomobile, Bugatti Rimac. Uz Rimac Grupu kao većinskog dioničara, Bugatti Rimac spaja Rimčevu prepoznatljivu agilnost, tehničku stručnost i neumornu inovativnost u području električnih vozila s Bugattijevom više od 100 godina dugom tradicijom dizajniranja i razvoja nekih od najpoznatijih hiperautomobila na svijetu.
Osnovan 2009. godine od strane Mate Rimca, brend Rimac Automobili stvorio je prvi potpuno električni hiperautomobil na svijetu, Concept_One, 2011. godine. Godine 2018. Rimac je predstavio sljedeću generaciju potpuno električnog hiperautomobila – C_Two – koji je evoluirao u Neveru.
Globalno sjedište Rimac Automobila tvrtke Bugatti Rimac nalazi se zajedno s Bugatti Rimcem u trenutačnoj bazi Rimac Grupe na periferiji Zagreba - u novom Rimac Kampusu vrijednom više od 200 milijuna eura i površine 100.000 m2, koji je ujedno i sjedište tvrtke Rimac Technology.
O CircuitMessu
CircuitMess je hrvatska tehnološka tvrtka osnovana 2017. godine, specijalizirana za dizajn i proizvodnju edukativnih "uradi-sam" STEM setova. Do sada su isporučili preko 300.000 uređaja diljem svijeta, s misijom da učenje o hardveru i programiranju učine zabavnim i dostupnim svima.
www.rimac-newsroom.com

